Broj: 711-I-1866-M-140/23-04-21

Zagreb, 14. rujan 2023.

**MARKO FERENAC**

**Općinski načelnik Općine Vižinada**

Predmet: mišljenje na zahtjev obveznika Marka Ferenac, općinskog načelnika Općine

Vižinada, - daje se

Povjerenstvo za odlučivanje o sukobu interesa (u daljnjem tekstu: Povjerenstvo) je dana 02. kolovoza 2023. pod brojem 711-U-6470-M-140/23-01-25 zaprimilo zahtjev za mišljenje koji je podnio obveznik Marko Ferenac, općinski načelnik Općine Vižinada.

Obveznik u zahtjevu za mišljenje navodi kako Općina Vižinada već više od 15 godina organizira ljetni kamp (školu plivanja) za djecu nižih razreda s područja općine. U pratnji s djecom obično budu dvije stručne osobe (odgojitelji) s područja općine koje poznaju djecu i roditelje. Budući da ove godine, odgojiteljice koje su dosad bile u kampu, nisu u mogućnosti sudjelovati zbog godišnjeg odmora ili drugih obaveza, predlaže se da supruga općinskog načelnika koja je po struci odgojitelj i poznaje roditelje i djecu bude u pratnji djecom s još jednom osobom.

Obveznik traži mišljenje Povjerenstva postoje li zapreke da Općina Vižinada s njegovom suprugom sklopi ugovor o djelu i ako ne postoje, može li općinski načelnik potpisati takav ugovor ili je bolje da umjesto njega to učini njegova zamjenica ili pročelnica.

Povjerenstvo je dopisom Broj: 711-1-1679-M-140/23-02-17 od dana 11. kolovoza 2023. zatražilo dopunu zahtjeva za mišljenje u pogledu načina na koji Općina Vižinada odlučuje o angažiranju odgojitelja za ljetni kamp, odnosno kako Općina stječe informacije tko su dostupne osobe koje bi mogle obavljati ove poslove (npr. po javnom pozivu, dopisom od strane ustanove predškolskog odgoja i obrazovanja kojoj je Općina osnivač ili na drugi način), koliko takvih osoba ima na području Općine, jesu li i čime su propisani određeni stručni i drugi uvjeti koje treba ispuniti osoba koja bi bila angažirana, postoje li zapreke da za posao odgojiteljice bude angažirana osoba koja nije s područja Općine Vižinada, kao i tko u konačnici i na čiji prijedlog odlučuje o angažiranju odgojiteljice te s njom sklapa ugovor.

Na traženje Povjerenstva Općina Vižinada dostavila je dana 30. kolovoza 2023. dopunu mišljenja u kojem se navodi Općina Vižinada-Visinada već više od 15 godina organizira ljetni kamp za djecu s prebivalištem na području općine u dobi od 6 godina do zaključno s polaznicima osmog razreda osnovne škole.

Zaključkom Općinskog načelnika o organiziranju programa Ljetni kamp i škola plivanja 2023. (KLASA: 024-01/23-01/07, URBOJ: 2163-39-02-22-1, od 26. lipnja 2023.) utvrđuje se program i način organizacije, te da minimalno jedna osoba u pratnji djece mora biti odgojiteljske struke. Zaključkom je propisano i da osobe u pratnji djece moraju imati prebivalište na području Općine, a prednost imaju osobe koje su nezaposlene.

Nadalje se navodi kako po običaju i dosadašnjoj praksi u kampu sudjeluje minimalno jedna osoba kineziološke struke zadužena za obuku škole plivanja, te određeni broj osoba (ovisno o broju prijavljene djece) koje prate djecu od ukrcaja na autobus pa sve do iskrcaja. Minimalno jedna osoba za pratnju djece bude odgojiteljske struke jer se ipak radi pretežito o djeci od 6 do 10 godina. Vrlo je važno da osobe u pratnji djece budu s područja općine, da poznaju djecu i roditelje, a budući da se program vrši u Poreču na gradskoj plaži i bazenu jednog hotela, roditeljima je važno da imaju osobu od povjerenja zbog komunikacije.

Prijašnjih godina u kampu su bile odgojiteljice iz područnog dječjeg vrtića Vižinada te se iste kontaktira telefonskim putem da li su zainteresirane za rad u ljetnom kampu. Sav posao u vezi načina organizacije, odabira osoba koje su zadužene u radu ljetnog kampa i drugo obavlja Jedinstveni upravni odjel Općine Vižinada-Visinada temeljem spomenutog Zaključka Općinskog načelnika.

Zaključno se u dopuni mišljenja opisuje postupak nakon donošenja Zaključka kako slijedi:

* Objava poziva i ankete roditeljima za upis djece u ljetni kamp
* Prikupljanje ponuda autoprijevoznika za prijevoz autobusom
* Razgovor s trenericom plivanja o načinu organizacije i naknadi (od 2018. godine angažira se ista osoba temeljem dosadašnjeg iskustva)
* Razgovor s potencijalnim osobama za pratnju djece — najprije se pozivaju osobe koje su sudjelovale u kampu prošle i prijašnjih godina, te ukoliko iste nisu u mogućnosti ili nisu zainteresirane traži se dalje osoba koja zadovoljava uvjete iz Zaključka
* Nakon zaključene liste za upis djece odlučuje se o potrebnom broju osoba za pratnju djece
* Izdavanje narudžbenice sukladno ponudi autoprijevoznika
* Sklapanje ugovora o djelu s osobama zaduženim za rad u kampu (trenerica plivanja, pratioci)
* Održavanje sastanka s roditeljima upisane djece na kojem su prisutni trenerica plivanja, pratioci te pročelnica Jedinstvenog upravnog odjela informiranje prisutnih o detaljima kampa
* Provedba ljetnog kampa
* Dodjela diploma djeci

Zaključno se u dopuni zahtjeva za mišljenje navodi kako se, a budući da ove godine osobe koje su bile zadužene u pratnji djece prethodnih godina nisu bile u mogućnosti sudjelovati u ljetnom kampu, pristupilo traženju adekvatne osobe. Kako ostale odgajateljice iz područnog vrtića nisu bile u mogućnosti ili nisu bile zainteresirane sudjelovati, predlaže se sklapanje ugovora s načelnikovom suprugom koja je inače radila u područnom dječjem vrtiću kao odgojitelj, ali je trenutno nezaposlena. Prijedlog za sklapanje ugovora daje pročelnica Jedinstvenog upravnog odjela, a ugovor umjesto općinskog načelnika potpisuje zamjenica načelnika iz reda talijanske nacionalne manjine.

U prilogu dopisa Povjerenstvu je dostavljen Zaključak o organiziranju programa Ljetni kamp i škola plivanja 2023. (KLASA: 024-01/23-01/07, URBOJ: 2163-39-02-22-1, od 26. lipnja 2023.).

Povodom navedenog zahtjeva, Povjerenstvo na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21., u daljnjem tekstu: ZSSI), na 24. sjednici održanoj 14. rujna 2023., obvezniku daje mišljenje, kako slijedi.

Člankom 8. stavcima 3. i 4. ZSSI-a propisano je da su u slučaju dvojbe predstavlja li neko ponašanje povredu odredaba navedenog Zakona, obveznici dužni zatražiti mišljenje Povjerenstva, koje je potom dužno najkasnije u roku od petnaest dana od dana primitka zahtjeva obveznika dati obrazloženo mišljenje.

Člankom 1. stavkom 2. ZSSI-a propisano je da je svrha navedenog Zakona sprječavanje sukoba interesa u obnašanju javnih dužnosti, sprječavanje privatnih utjecaja na donošenje odluka u obnašanju javnih dužnosti, jačanje integriteta, objektivnosti, nepristranosti i transparentnosti u obnašanju javnih dužnosti te jačanje povjerenja građana u tijela javne vlasti.

Člankom 2. stavkom 2. ZSSI-a propisano je da sukob interesa postoji kada su privatni interesi obveznika u suprotnosti s javnim interesom, a posebice kada privatni interes obveznika može utjecati na njegovu nepristranost u obavljanju javne dužnosti ( potencijalni sukob interesa) ili kada je privatni interes obveznika utjecao ili se osnovano može smatrati da je utjecao na njegovu nepristranost u obavljanju javne dužnosti (stvarni sukob interesa).

Člankom 6. stavkom 1. ZSSI-a propisano je da obveznici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana. Stavkom 3. istog članka propisano je da obveznici ne smiju koristiti javnu dužnost za osobni probitak ili probitak osobe koja je s njima povezana, dok je stavkom 2. propisano da su obveznici osobno odgovorni za svoje djelovanje u obnašanju javnih dužnosti na koje su imenovani, odnosno izabrani prema tijelu ili građanima koji su ih imenovali ili izabrali.

Pritom je člankom 5. stavkom 1. točka 3. ZSSI-a propisano da je član obitelji obveznika, u smislu navedenog Zakona, bračni ili izvanbračni drug obveznika, životni partner ili neformalni životni partner, njegovi srodnici po krvi u uspravnoj lozi, braća i sestre obveznika te posvojitelj, odnosno posvojenik obveznika dok je u točki 6. istog članka određeno da su povezane osobe u smislu ZSSI-a osobe navedene u točki 3. te ostale osobe koje se prema drugim osnovama i okolnostima opravdano mogu smatrati interesno povezanima s obveznikom.

Člankom 7. stavkom 1. podstavkom c) ZSSI-a kojim su propisana zabranjena djelovanja obveznika propisana je i zabrana zlouporabe posebnih prava dužnosnika koja proizlaze ili su potrebna za obavljanje dužnosti, dok je podstavkom i) propisana zabrana obveznicima da na koji drugi način koristiti položaj obveznika utjecanjem na odluku tijela javne vlasti ili osoba koje su u njima zaposlene kako bi postigli osobni probitak ili probitak povezane osobe, neku povlasticu ili pravo, sklopili pravni posao ili na drugi način interesno pogodovali sebi ili drugoj povezanoj osobi.

Sukladno članku 9. stavku 1. ZSSI-a, ako se pojave okolnosti koje se mogu definirati kao potencijalni sukob interesa, obveznik je dužan deklarirati ga na odgovarajući način i razriješiti tako da zaštiti javni interes. Stavkom 2. tog članka propisano je da će se ako nije drukčije propisano zakonom, obveznik izuzeti od donošenja odluka odnosno sudjelovanja u donošenju odluka i sklapanju ugovora koji utječu na njegov vlastiti poslovni interes ili poslovni interes s njim povezanih osoba.

Situacija u kojoj se supruga obveznika izravno angažira za rad na programu Ljetni kamp i škola plivanja 2023. od strane tijela javne vlasti u kojem obveznik obnaša dužnost općinskog načelnika, može stvoriti dojam da je isti iskoristio njezino obnašanje kako bi postigao korist za osobu koja se njim smatra povezanom osobom, jer u odnosu na ovu osobu koja je ujedno član njegove obitelji obveznik ne može biti nepristran i objektivan kada poduzima radnje u okviru svog djelokruga.

Povjerenstvo ističe kako je postupak odabira osoba koje će biti angažirane za rad u sklopu programa Ljetni kamp i škola plivanja 2023. potrebno provesti transparentno, na način da se svim zainteresiranim osobama koje udovoljavaju traženim kriterijima omogući da iskažu interes za rad na projektu te da se sukladno tome izvrši odabir najprikladnijeg kandidata.

Kako bi prevenirao situaciju u kojoj njegov privatni interes utječe na nepristranost u obavljanju javne dužnosti obveznik Marko Ferenac treba uskladiti svoje postupanje s odredbom članka 9. ZSSI-a. odnosno izuzeti se od svakog, pa i posrednog oblika sudjelovanja u provedbi postupka angažiranja osoba za rad u sklopu programa Ljetni kamp i škola plivanja 2023., a posebice od donošenja odluke o odabiru kandidata te od potpisivanja ugovora o djelu s istima, te ovlastiti svog zamjenika ili drugu osobu na sklapanje ugovora s njegovom suprugom ukoliko ista bude odabrana za odgojiteljicu u sklopu navedenog Programa.

Nadalje obveznik je dužan osobama angažiranim za odabir kandidata za angažman u sklopu programa Ljetni kamp i škola plivanja 2023. deklarirati okolnost da je njegova supruga jedan od mogućih kandidata za rad na projektu kao odgajateljica, te je istu okolnost obveznik dužan objaviti i na službenoj internetskoj stranici Općine Vižinada.

Slijedom svega navedenog, Povjerenstvo je dalo mišljenje kao što je navedeno u izreci ovog akta.

PREDSJEDNICA POVJERENSTVA

Aleksandra Jozić-Ileković, dipl. iur.

Dostaviti:

1. Obvezniku Marku Ferencu, elektroničkom dostavom
2. Objava na internetskoj stranici Povjerenstva
3. Pismohrana